|  |
| --- |
| **Стандард 3. Циљеви студијског програма**  Студијски програм има јасно дефинисане циљеве. |
| **Опис (највише 500 речи)**  Циљеви студијског програма Геологија мастер академских студија у потпуном су складу са сврхом и основним циљевима Универзитета у Београду - Рударско-геолошког факултета, као високошколске установе на којој се програм изводи. Основни циљ јесте организација и реализација образовног процеса којим ће свршени студенти, Мастер геолози, стећи вештине и компетенције које одговарају одабраним специјалностима из области гео-наука. Методе које се користе да би се овај циљ остварио укључују савремене и интерктивне видове наставе, који су потпуно интегрисани са кабинетско-лабораторијским и теренским радом.  Свршени студенти мастер академских студија студијског програма Геологија допуњују фундаментално геолошко образовање одговарајућим специјализацијама из палеонтологије, минералогије и кристалографије, као и петрологије и геохемије. Циљ је да студенти са дипломом Мастер геолога разумеју веома сложене аспекте широког спектра геолошких процеса и да на бази интегрисања теоријског знања са теренским, кабинетским и лабораторијским истраживањима буду оспособљени за решавање и компликованих геолошких проблема. Притом се нарочита пажња усмерава на значај схватања амбивалентног контекста проблема природних богатстава, односно на разумевање потребе за проучавањем и експлоатацијом уз истовремену конзервацију различитих геолошких ресурса. Циљ овог студијског програма јесте да стручњаци стекну способност за интер- и мултидисциплинарни приступ проучавањима, односно да могу активно да учествују у садржајима који имају делимично програмско преклапање са другим областима и наукама, као што су рударство, екологија, петро- и геоархеологија, наука о материјалима, медицина, електротехника, грађевинарство и друго. Код свршених студената ће бити развијен осећај за мултидисциплинарност истраживања, што је веома важан приступ при решавању глобалних проблема животне средине.  Циљеви студијског програма мастер академских студија геологије јасно су формулисани у комплетној документацији програма, која је јавно доступна и налази се на сајту Универзитета у Београду - Рударско-геолошког факултета ([www.rgf.bg.ac.rs](http://www.rgf.bg.ac.rs)). |
| **Евиденција:** Публикација установе (у штампаном или електронском облику, сајт институције) - [**Прилог 1.1**](../Prilozi/Prilog%201.1.docx) |